
A magyarországi felsőoktatási intézmények integrációja az ezredfordulón

Az általam készített tudományos munka alapjául Kováts Gergely: A magyar felsőoktatás változásai 1988-2013 – Intézményi egyesülések és szétválások tanulmánya, amelyet Az Oktatáskutató és Fejlesztő Intézet megbízásából készített az ISC Alapítvány (2014. március) (továbbiakban: forrásként felhasznált tanulmány), illetve annak irodalomjegyzéke szolgált, amelyben az általános bemutatás mellett különböző kutatási témákra és azok elemzési módszereire tesz javaslatot.
Vizsgálatom tárgya azért a felsőoktatás, mert a jövő nemzedékének képzése, a hallgatói teljesítmény jobbá tétele, egy hatékony és egységes felsőoktatási rendszer megteremtése, az oktatók munkájának minőségi értékelése és a magyar felsőoktatás nemzetközi megítélése és elismerése – véleményem szerint – egy állam alapvető céljai közé tartozik, amelyhez folyamatos felügyelet és fejlesztési-hatékonysági reformok szükségesek.
Mivel az integráció nem egy történelmi esemény, hanem egy hosszabb folyamat, ezért ennek a folyamatnak egy olyan pontját szeretném bemutatni és értékelni, amikor a kormányzat nem ösztönző eszközöket, hanem jogi kereteket szab a felsőoktatási intézmények összevonására. Ezen a ponton „csúcsosodik” az előzetes elképzelések és ösztönzések gyakorlati megvalósulásának olyan értékelése, amelynek alapján arra a döntésre jutottak, hogy muszáj törvényi szinten egy olyan beavatkozást alkalmazni a folyamat előmozdítására, amely meghatározza az intézményi struktúra kereteit. Ennek a döntésnek a korábbi tapasztalatok alapján az az oka, hogy a kívánt és a nemzetközi viszonylatban tapasztalt pozitív változásokat elérjék.
Mi a szerepe a felsőoktatási intézmények integrációjának a magyar felsőoktatásban? Mennyiben határozza meg az integrációt az egyes kormányok politikai akarata? Az ezredfordulón véghezvitt integráció elérte-e az előzetesen meghatározott céljait? Az alulról strukturált – önkéntes alapon szerveződő – kezdeményezések vagy a felülről strukturált „kikényszerített integráció” tekinthetőek hatékonyabbnak?
Az általam készített tudományos munka egyes fejezeteiben ezeknek a kérdéseknek a megválaszolására próbálok kísérletet tenni, amelyeket a felhasznált szakirodalmakban foglaltakkal fogok alátámasztani.



